## Marián Cano destaca que els rècords dels aeroports de Manises i Alacant-Elx “demostren de nou que les seues ampliacions han de ser prioritàries”

*** Les dos infraestructures han registrat les millors xifres en un mes de gener amb l’arribada de més d’un milió de passatgers en l’aeroport d’Alacant-Elx i 707.028 passatgers registrats en el de València**

La consellera d’Innovació, Indústria, Comerç i Turisme, Marián Cano, ha destacat que els rècords dels aeroports de Manises i Alacant-Elx “demostren de nou que les seues ampliacions han de ser prioritàries”.

Així s’ha pronunciat la titular de Turisme després de conéixer els resultats que ha publicat este dimecres Aena referents al nombre d’arribades i vols registrats del passat mes de gener.

Uns resultats que mostren que les dos infraestructures han batut rècord de passatgers en un mes de gener. En concret, l’aeroport de València ha registrat, el mes de gener passat, un total de 707.028 passatgers, amb un creixement del 8 % respecte al mateix mes de 2024. Així mateix, la terminal va operar un total de 6.077 vols el mes passat, la qual cosa suposa un increment del 6,7 % respecte als moviments d’aterratge i enlairament del mateix mes de 2024.

A més, l’aeroport d’Alacant va registrar, el mes de gener passat, un total d’1.057.214 passatgers, la qual cosa suposa un creixement del 10,3 % interanual. Quant als vols, l’aeroport alacantí va gestionar un total de 7.123 moviments el mes passat, un 10,1 % respecte a gener de 2024.

La consellera ha recordat que 2024 ja es va tancar amb rècords absoluts en els dos aeroports i ha remarcat que “Manises ja està per damunt de la seua màxima capacitat operativa, fixada en 10,5 milions a l’any” i ha assegurat que “el ritme de creixement que s’està registrant en l’aeroport d’Alacant-Elx demana la segona pista”.

Cano ha assenyalat que les xifres d’Aena confirmen la necessitat de l’ampliació de la terminal de l’aeroport de Manises i la segona pista d’Alacant-Elx per a poder donar servici “als milions de passatgers que rebem cada any a la Comunitat”, que, com demostren les dades, “seguixen una tendència de creixement”, i ha recordat que les dos infraestructures “són clau en el desenrotllament de l’economia valenciana”.

Fecha: 12/02/2025